Dagens norske 1-krone tilhører samme myntrekke som begynte med 20-kroner i 1994. Den kom i produksjon fra 5. september 1997 etter en omfattende designprosess som måtte starte om igjen helt fra skissenivå da det ble bestemt at 1-krone og 5-krone skulle ha hull i midten. Formgiver Ingrid Austlid Rise ved Den Kongelige Mynt på Kongsberg hadde 70 utkast til myntens bakside som hun la frem for rådet til vurdering. Til slutt landet rådet på motivet fra Hylestadportalene som stod i Hylestad kirke i Setesdal i Aust-Agder, og som i 1876 ble overlevert til oldsaksamlingen på Historisk museum i Oslo. Dette egnet seg godt rundt hullet.